KOMISIJAS REGULA (ES) 2021/976

(2021. gada 4. jūnijs),

ar ko Eiropas Parlamenta un Padomes Regulas (EK) Nr. 396/2005 II, III un IV pielikumu groza attiecībā uz cikloksidima, mepikvata, Metschnikowia fructicola (celms NRRL Y-27328) un proheksadiona maksimālajiem atlieku līmeņiem konkrētos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 5. panta 1. punktu un 14. panta 1. punkta a) apakšpunktu,

tā kā:

(1) Proheksadiona maksimālie atlieku līmeņi (MAL) tika noteikti Regulas (EK) Nr. 396/2005 II pielikumā. MAL attiecībā uz cikloksidimu un mepikvatu tika noteikti minētās regulas III pielikuma A daļā. Attiecībā uz Metschnikowia fructicola celmu NRRL Y-27328 īpaši MAL netika noteikti, un šī viela netika iekļauta minētās regulas IV pielikumā, tāpēc attiecībā uz to ir spēkā minētās regulas 18. panta 1. punkta b) apakšpunktā noteiktā sākotnējā vērtība, proti, 0,01 mg/kg.

(2) Ievērojot procedūru saistībā ar atļauju darbīgo vielu cikloksidimu saturošu augu aizsardzības līdzekli izmantot zemenēm, saskaņā ar Regulas (EK) Nr. 396/2005 6. panta 1. punktu tika iesniegts pieteikums grozīt spēkā esošo MAL.

(3) Kas attiecas uz mepikvatu, šāds pieteikums tika iesniegts attiecībā uz kokvilnas sēklām. Kas attiecas uz proheksadionu, šāds pieteikums tika iesniegts attiecībā uz linsēklām, magoņu sēklām, saulespuķu sēklām, rapšu sēklām, sinepju sēklām un sējas idras sēklām.

(4) Attiecīgās dalībvalstis novērtēja minētos pieteikumus saskaņā ar Regulas (EK) Nr. 396/2005 8. pantu un iesniedza Komisijai novērtēšanas ziņojumus.

(5) Eiropas Pārtikas nekaitīguma iestāde (“Iestāde”) izvērtēja pieteikumus un novērtēšanas ziņojumus, īpaši pārbaudot riskus patērētājiem un attiecīgos gadījumos dzīvniekiem, un sniedza pamatotus atzinumus par piedāvātajiem MAL (2). Iestāde minētos atzinumus nosūtīja pieteikumu iesniedzējiem, Komisijai un dalībvalstīm un publiskoja tos.

(6) Kas attiecas uz mepikvatu, Iestāde ieteica paaugstināt MAL attiecībā uz dažiem dzīvnieku izcelsmes produktiem pēc vielas izmantošanas uz kokvilnas sēklām.

(7) Kas attiecas uz visiem pieteikumiem, Iestāde secināja, ka visas prasības par datiem ir izpildītas un pieteikuma iesniedzēju pieprasītie MAL grozījumi patērētāju drošības ziņā ir pieņemami, pamatojoties uz patērētāju eksponētības novērtējumu, kas sagatavots par 27 konkrētām Eiropas patērētājām grupām. Iestāde ņēma vērā jaunākos datus par vielu toksikoloģiskajām īpašībām. Ne mūžilga eksponētība šīm vielām, kas rodas, uzturā lietojot visus pārtikas produktus, kuros varētu būt šīs vielas, ne īslaicīga eksponētība, kas rodas, uzturā lietojot daudz attiecīgo produktu, neliecina par risku pārsniegt pieļaujamo diennakts devu vai akūto references devu.

(8) Sakarā ar darbīgās vielas Metschnikowia fructicola celma NRRL Y-27328 apstiprināšanu saskaņā ar Eiropas Parlamenta un Padomes Regulas (EK) Nr. 1107/2009 (3) 8. panta 1. punkta g) apakšpunktu kopsavilkuma dokumentācijai bija pievienots MAL pieteikums. Šo pieteikumu attiecīgā dalībvalsts novērtēja saskaņā ar minētās regulas 11. panta 2. punktu. Iestāde novērtēja pieteikumu un sniedza secinājumu par pesticīdu riska novērtējuma salīdzinošo izvērtējumu (4). Saistībā ar šo Iestāde nevarēja izdarīt secinājumus par tāda riska novērtējumu, kāds patērētājiem rodas, uzņemot minēto vielu ar uzturu, jo daļa informācijas nebija pieejama un riska pārvaldītājiem šis jautājums bija jāizskata padziļināti. Padziļinātās izskatīšanas rezultāti tika atspoguļoti pārskata ziņojumā (5), kurā tika secināts, ka cilvēkam šis organisms nav patogēnisks un ka nav sagaidāms, ka pārtikā pēc darbīgās vielas izmantošanas rastos toksīni vai toksiski metabolīti. Ņemot vērā minētos secinājumus, Komisija uzskata, ka Metschnikowia fructicola celmu NRRL Y-27328 ir lietderīgi iekļaut Regulas (EK) Nr. 396/2005 IV pielikumā.

(9) Attiecībā uz mepikvatu kokvilnas sēklās ar Komisijas Regulu (ES) 2018/832 (6) Regulā (EK) Nr. 396/2005 tika iekļauts pagaidu MAL, kas ir spēkā līdz 2021. gada 30. jūnijam. Juridiskās noteiktības labad ir lietderīgi šajā regulā noteiktos MAL piemērot no 2021. gada 1. jūlija.

(10) Balstoties uz Iestādes sniegtajiem pamatotajiem atzinumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(11) Tāpēc Regula (EK) Nr. 396/2005 būtu attiecīgi jāgroza.

(12) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II, III un IV pielikumu groza saskaņā ar šīs regulas pielikumu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. Taču attiecībā uz mepikvata MAL to piemēro no 2021. gada 1. jūlija.

Šī regula uzliek saistības kopumā un ir tieši piemērojama visās dalībvalstīs. Briselē, 2021. gada 4. jūnijā Komisijas vārdā – priekšsēdētāja Ursula VON DER LEYEN

(1) OV L 70, 16.3.2005., 1. lpp.

(2) Tiešsaistē pieejamie EFSA zinātniskie ziņojumi (http://www.efsa.europa.eu):

Reasoned opinion on the modification of the existing maximum residue level for cycloxidim in strawberries. EFSA Journal 2018; 16(8):5404;

Reasoned opinion on the modification of the existing maximum residue levels for mepiquat in cotton seeds and animal commodities. EFSA Journal 2018; 16(10):5428;

Reasoned opinion on the modification of the existing maximum residue levels for prohexadione in various oilseeds. EFSA Journal 2018; 16(8):5397.

(3) Eiropas Parlamenta un Padomes Regula (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (OV L 309, 24.11.2009., 1. lpp.).

(4) Conclusion on the peer review of the pesticide risk assessment of the active substance Metschnikowia fructicola strain NRRL Y-27328. EFSA Journal 2017; 15(12):5084.

(5) Review report for the active substance Metschnikowia fructicola strain NRRL Y-27328 (SANTE/10472/2018 Rev. 2).

(6) Komisijas Regula (ES) 2018/832 (2018. gada 5. jūnijs), ar ko attiecībā uz ciāntraniliprola, cimoksanila, deltametrīna, difenokonazola, fenamidona, flubendiamīda, fluopikolīda, folpeta, fozetila, mandestrobīna, mepikvata, metazahlora, propamokarba, propargīta, pirimetanila, sulfoksaflora un trifloksistrobīna maksimālajiem atlieku līmeņiem konkrētos produktos vai uz tiem groza Eiropas Parlamenta un Padomes Regulas (EK) Nr. 396/2005 II, III un V pielikumu (OV L 140, 6.6.2018., 38. lpp.).